《自题乘槎亭观日出图》
清代·唐仲冕

亭名始见坡公诗，建亭之处人莫知。我于龙洞读宋刻，亭在山头与海直。

龙兴山东烛龙起，山下沈沈夜未已。波光激射梁梠红，如见坡诗图画里。

独怜诗和陈海州，陈公名字难搜求。山亭颇似岘山在，湛辈足迹诚悠悠。

联吟苏海尚如此，写照秦山徒为尔。图中石壁扫烟霾，笑将题笔当摩崖。

作者简介：（1753—1827）清湖南善化人，字六枳，号陶山。乾隆五十八年进士，官江苏荆溪等县知县。道光间累官陕西布政使。所至建书院，修水渠。知吴县时曾访得唐寅墓。有《岱览》、《陶山集》等。